હવે જ્યારે આવા લોભામણા શો થતા હોય તો આપણને પણ ટેકનોલોજી પ્રમાણે અપગ્રેડ થતા રહેવાનું મન થાય. છેલ્લા કેટલાક વખતથી મારુ નોટબુક સાજુ માંદુ રહેતું હતું. એની બેટરી તો ચાલતી જ નહોતી અને હમણાં હમણાં એના કી બોર્ડમાં પણ લોચા થયા હતા. મારા નોટબુકની ત્રણ વર્ષની વોરંટી પતી ગઇ છે એટલે હવે નોટબુકની બિમારી પાછળ મારે મારા ડોલર ખર્ચીને એની દવા કરાવવી પડતી હતી અને અહીં સિંગાપોરમાં કોઇ વસ્તુને રીપેર કરાવવી એટલે ઘાટ કરતા ઘડામણ મોંઘું પડે એવી હાલત છે. એટલે પછી વિચાર્યું કે નવું નોટબુક જ લઇ લઇએ. ટેકનોલોજી પ્રમાણે અપગ્રેડ થઇ જાય નોટબુક અને વોરંટીની પણ માથાકૂટ નહીં. નોટબુક કયું લેવું એ વિશે કશું નક્કી નહોતું. એટલે પછી ગયા શનિવારે શોમાં જઇને સર્વે કરી આવ્યો અને રવિવારે જઇને ખરીદી લીધું નવું નોટબુક.